CELEX: 62018TN0481
Language: el
Date: 2018-08-01 00:00:00
Title: Υπόθεση T-481/18: Προσφυγή της 1ης Αυγούστου 2018 — Electroquímica Onubense κατά ECHA

1.10.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 352/42
            
         
      Προσφυγή της 1ης Αυγούστου 2018 — Electroquímica Onubense κατά ECHA
      (Υπόθεση T-481/18)
      (2018/C 352/50)
      Γλώσσα διαδικασίας: η ισπανική
      
         Διάδικοι
      
      
         Προσφεύγουσα: Electroquímica Onubense, S.L. (Palos de la Frontera, Ισπανία) (εκπρόσωπος: D. González Blanco, δικηγόρος)
      
         Καθού: Ευρωπαϊκός Οργανισμός Χημικών Προϊόντων (ECHA)
      
         Αιτήματα
      
      Η προσφεύγουσα ζητεί από το Γενικό Δικαστήριο να εκδώσει νέα απόφαση με την οποία να αποφαίνεται ότι η Electroquímica Onubense (EQO) πληροί τις προϋποθέσεις μιας μεσαίας επιχειρήσεως για τους σκοπούς της εφαρμογής των τελών που πρέπει να καταβληθούν για καταχωρίσεις προϊόντων στον ECHA.
      
         Ισχυρισμοί και κύρια επιχειρήματα
      
      Προς στήριξη της προσφυγής η προσφεύγουσα προβάλλει πέντε λόγους.
      
                  1.
               
               
                  Με τον πρώτο λόγο προβάλλεται ότι η έκθεση υπολογισμού ΜΜΕ που προσαρτάται στην προσβαλλόμενη απόφαση αφορά τη σχέση της με την ERCROS κατά τα έτη 2013 και 2014 και ότι ο συντάκτης της αγνοεί ένα τόσο σημαντικό γεγονός όπως είναι η σύστασή της τον Φεβρουάριο του 2015 με εταιρικό κεφάλαιο ύψους 3.000 ευρώ, ήτοι το ελάχιστο κεφάλαιο που απαιτείται κατά νόμον κατά την ισπανική εμπορική νομοθεσία. Συναφώς, προβάλλεται ότι το προαναφερθέν στοιχείο περί του εταιρικού κεφαλαίου της νέας εταιρίας αποτέλεσε το καθοριστικό στοιχείο προκειμένου να υποβάλει δήλωση ως «μικρή επιχείρηση», δεδομένου ότι πράγματι η EQO πληρούσε όλες τις απαιτήσεις που προέβλεπε η ισχύουσα νομοθεσία, καθώς η εταιρική συμμετοχή της ERCROS σε αυτήν ήταν από όλες τις απόψεις ανεπαρκής προκειμένου να την μεταβάλλει, άνευ ετέρου, σε «μεγάλη επιχείρηση».
               
            
                  2.
               
               
                  Με τον δεύτερο λόγο προβάλλεται ότι η ERCROS ήταν η μοναδική μέτοχος της EQO κατά την περίοδο μεταξύ της συστάσεως της εταιρίας (18/02/15) και της μεταβιβάσεως των εταιρικών μεριδίων στη SALINAS DEL ODIEL (02/06/15), και ότι τούτο είχε αμιγώς συγκυριακό χαρακτήρα και εξυπηρετούσε αποκλειστικώς έναν συγκεκριμένο πρακτικό σκοπό, προκειμένου να διευκολυνθεί η μεταβίβαση της κυριότητας της EQO στον τελικό αποκτώντα, ήτοι στη SALINAS DEL ODIEL
               
            
                  3.
               
               
                  Με τον τρίτο λόγο προβάλλεται ότι, κατά το τέλος του φορολογικού έτους 2015, η ERCROS (που θεωρείται «μεγάλη επιχείρηση») είχε παύσει, είτε άμεσα είτε έμμεσα, να κατέχει την EQO, ενώ, αντιθέτως, την κατείχε η SALINAS DE ONIEL (που θεωρείται «μεσαία επιχείρηση»)
               
            
                  4.
               
               
                  Με τον τέταρτο λόγο προβάλλεται ότι το κρίσιμο γεγονός για τον καθορισμό του μεγέθους της επιχειρήσεως EQO, για τους σκοπούς της εφαρμογής της επίμαχης ρυθμίσεως, δεν μπορεί να είναι άλλο από τη σχέση που συνέδεε την EQO με την επιχείρηση που ήταν η μητρική της εταιρία κατά το τέλος του φορολογικού έτους 2015 –όπως τούτο απεικονίζεται στους ετήσιους λογαριασμούς για το εν λόγω έτος–, και όχι μια σχέση η οποία είχε αμιγώς συγκυριακό χαρακτήρα και εξυπηρετούσε αποκλειστικώς έναν συγκεκριμένο πρακτικό σκοπό κατά τη διάρκεια του φορολογικού έτους αναφοράς.
               
            
                  5.
               
               
                  Με τον πέμπτο λόγο προβάλλεται ότι το ορθόν θα ήταν να ισχύσει όχι το τέλος που προβλέπεται για μια μεγάλη επιχείρηση, αλλά για μια μεσαία επιχείρηση, δεδομένου ότι η σχέση που πρέπει να διαπιστωθεί ότι υφίσταται για τον σκοπό αυτόν δεν είναι μεταξύ της EQO και της ERCROS, αλλά μεταξύ της EQO και της SALINAS DEL ODIEL.